Дэрэжэгъуэм хуопабгъэ
Гъэмахуэр псэм зезыгъэпсэху, гур зыгъэушэ зэманщ. Псом хуэмыдэу абы поплъэ сабийхэмрэ щIалэгъуалэмрэ. Гъэ еджэгъуэр тыншу езыхьэкIахэри нэхъ къызэгугъуэкIахэри зэхуэдэу зэрохь зыгъэпсэхупIэ лагерхэм, санаторэхэм. БлэкIа мэремым «Налшык» и курорт IуэхущIапIэм «Кхъужьей хадэ» санаторэм къыщызэIуихащ сабийхэм зыщагъэп-сэху я гъэмахуэ лъэхъэнэр.
Къаскъул Владимир зыгъэпсэхугъуэ зэманымкIэ сабийхэм йохъуэхъу.
ГуфIэгъуэ зэхыхьэм хэта ныбжьыщIэхэр.
«Горный родник», «Грушевая роща», «Дружба», «Терек», «Маяк», «Нарзан», «Лебедь», «Эльбрус», Къалмыкъ БетIал и цIэр зезыхьэ санаторэхэм зыщагъэпсэху икIи я узыншагъэм щыкIэлъагъэплъ Къэбэрдей-Балъкъэрым исхэм я мызакъуэу, Ингушым, Осетие Ищхъэрэ-Аланием, Дагъыстэным, Къалмыкъым къикI цIыкIухэми. ГуфIэгъуэ махуэм ахэр я уэрэдхэмрэ къафэхэмкIэ ягъэгушхуащ Музыкэ театрым и артистхэу ХьэхъупащIэ Амырхъан, Кърым Иринэ, Мамбэт Мадинэ, Гергокаевэ Хьэлимэт сымэ, нэгъуэщIхэми.
«Налшык» и курорт IуэхущIапIэм и унафэщI Къаскъул Владимир зэрыжиIэмкIэ, иужьрей илъэситхум зыгъэпсэхупIэхэм фIыуэ заужьащ, узыншагъэ и лъэныкъуэкIи сабийхэм хъарзынэу якIэлъоплъ. ЦIыкIухэр щэнхабзэм, гъуазджэм я лэжьакIуэ пажэхэм IуагъащIэ, зыплъыхьакIуэ ди щIыпIэ дахэхэм яшэ, зоопаркым ис псэущхьэхэр ирагъэлъагъу. Ауэ, ныбжьыщIэхэм псом нэхърэ нэхъ яфIэфIыр илъэс къэс санаторэхэм спорт лIэужьыгъуиблымкIэ къыщызэрагъэпэщ зэхьэзэхуэхэм хэтынырщ.
КъБР-м и профсоюзхэм я федерацэм и лIыкIуэ Вэрокъуэ Ларисэ псалъэ гуапэхэмкIэ захуигъэзащ сабийхэм. «Къыфхуэмыгъэсу фызыпэплъэ гъэмахуэ зыгъэпсэхугъуэхэр къызэрихьамкIэ дынывохъуэхъу, цIыкIухэ. Фыузыншэну, фынэжэгужэну ди гуапэщ. Фэращ ди къэкIуэнур зыхуэдэнур зэлъытари, Тхьэм фригъэфIакIуэ», — жиIащ абы.
Хабзэ дахэ зэрыхъуауэ, цIыкIухэм шархэр драгъэлъэтеящ, Къаскъул Владимир сабийхэр зэрыджэгуну хьэпшыпхэр санаторэхэм яритащ.
БАГЪЭТЫР Луизэ.
